Kaptein Dean trek wa deur drif | Maroela Media
Kaptein Dean trek wa deur drif
Temba Bavuma en Dean Elgar vier Suid-Afrika se oorwinning. Foto: Phill Magakoe/AFP.
In moeilike tye is dit goed om iemand soos Dean Elgar langs jou in die loopgraaf te hê. Want die Suid-Afrikaanse hardebaard-toetskrieketkaptein het met sy onoorwonne 96 toegesien dat die Proteas vir Indië met sewe paaltjies in Johannesburg geklop het.
En dit was omtrent vir jou 'n vegtersbeurt.
Die 34-jarige openingskolwer is verskeie kere raakgeboul, hy het die druksituasies met gemak hanteer en hy het hoegenaamd nie vir Indië se battery snelboulers teruggestaan nie.
Toe die spel uiteindelik vanmiddag ná verskeie reënonderbrekings hervat is, het hy eerstens saam met Rassie van der Dussen (40) die wind uit die Indiërs se seile met hul vennootskap van 82 om die derde paaltjie gehaal.
Daarna het hy en Temba Bavuma (23*) gekolf asof hulle in 'n eendagwedstryd speel.
Dit het grenshoue gereën en Elgar het heel gepas die wenlopies met 'n vier van Ravichandran Ashwin se boulwerk geslaan.
Nie net het die spogoorwinning gesorg dat sake nou gelykop ná twee toetse is nie, maar dit is ook die eerste keer dat Suid-Afrika vir Indië in 'n vyfdagwedstryd op die Wanderers kon ore aansit.
En in die deurmekaarspul waarin Suid-Afrikaanse krieket hom tans bevind, moet dit een van die Proteas se beste seges in 'n lang ruk wees.
Die derde en beslissende toets begin volgende Dinsdag op Nuweland.
Indië 202 in 63,1 boulbeurte: KL Rahul 50, Marco Jansen 4/31, Kagiso Rabada 3/64 en Duanne Olivier 3/64.
Suid-Afrika 229 in 79,4 boulbeurte: Keegan Petersen 62, Temba Bavuma 51 en Shardul Thakur 7/61.
Indië 266 in 60,1 boulbeurte: Ajinkya Rahane 58, Cheteshwar Pujara 53, Lungi Ngidi 3/43 en Marco Jansen 3/67,2.
Suid-Afrika 243/3 in 67,4 boulbeurte: Dean Elgar 96*, Rassie van der Dussen 40 en Ravichandran Ashwin 1/26.
Kry kommissie om grondhervormingsproses te bekyk – Saai
Ramaphosa 'ter wille van veiligheid' uit lesing begelei
Toergids kuier by monument se trekroetetuin
Ouer bok en 'n jong blaar: Kan so 'n verhouding werk?
En nou, bitterbekke? God het die span deurgedra.
Skitterende beurt gespeel, ware kaptein
Voel vere vir die knieg buigers
Ek sien hier is weer klomp mense wat nie omgee oor SA krieket nie, maar wil net hulle stemme laat hoor.
As jy nie omgee nie, hoekom kommentaar lewer?
Ek het Bavuma gekritiseer vir sy stadige kolfwerk inn die wereldbeker. In die afgelope twee toetse was hy 'n staatmaker.